સુમનાએ આ શાસ્ત્રવચનો ટાંકીને સોમશર્માને કહ્યુંઃ દરેક પુરુષે ચિંતાનો ત્યાગ કરી કોઈ પણ વસ્તુનો લોભ ન જ કરવો જોઈએ. તેમ જ ધન, પુત્ર તથા સ્ત્રીની પણ ચિંતા કદી ન કરવી. હે પતિ, જે પુરુષ મૂર્ખ હોય તે જ ખરેખર મૂર્ખાઓના માર્ગે જાય છે અને જે મૂર્ખ હોય તે જ મને કંઈક મળે એવી ચિંતા કર્યા કરે છે. વળી જે વિશેષ મોહિત થયો હોય તે જ હું આ લોકમાં ઉત્તમ પત્નીને કેમ મેળવું? અને પુત્રોને કેવી રીતે પ્રાપ્ત કરું? એવી ચિંતા દિવસે ને રાત્રે કર્યા કરે છે. અને તે ચિંતામાં એક ક્ષણ મોટું સુખ જુએ છે, પણ જ્યારે ભાનમાં આવે છે ત્યારે મોટા દુઃખથી પીડાય છે. માટે તમે ચિંતા તથા મોહ છોડીને જ્ઞાનને અનુસરો. તમે વિચારો કે આ સંસારમાં કોઈને કોઈની સાથે કોઈ સંબંધ જ નથી. જોકે મિત્રો, બાંધવો, પુત્રો, પિતા, માતા, નોકરો, સેવકો તેમ જ સ્ત્રીઓ – એ સંબંધીઓ છે, પણ તે કહેવાનાં જ હોય છે.